b'\n_START_ARTICLE_\nH\xc3\xa6kfuksia\n_START_SECTION_\nBeskrivelse\n_START_PARAGRAPH_\nBarken er f\xc3\xb8rst vinr\xc3\xb8d og glat, men senere bliver den brun og opspr\xc3\xa6kkende. Knopperne er kransstillede eller \xe2\x80\x93 sj\xc3\xa6ldnere \xe2\x80\x93 modsatte. Bladene er \xc3\xa6gformede med tandet rand. Oversiden er blank og m\xc3\xb8rkegr\xc3\xb8n, mens undersiden er lysegr\xc3\xb8n. Blomstringen sker over en lang periode fra slutningen af juli til midt i oktober. Blomsterne h\xc3\xa6nger enkeltvis ned fra bladhj\xc3\xb8rnerne p\xc3\xa5 tynde, r\xc3\xb8de stilke. Blomsten har fire udst\xc3\xa5ende, r\xc3\xb8de b\xc3\xa6gerblade og fire sm\xc3\xa5, violette kronblade. St\xc3\xb8vdragere og st\xc3\xb8vfang rager langt neden for blomsten. Frugterne er saftige b\xc3\xa6r, som modner her i landet efter et varmt efter\xc3\xa5r. I s\xc3\xa5 fald spirer fr\xc3\xb8ene villigt, men med planter af meget blandet kvalitet._NEWLINE_Rodnettet best\xc3\xa5r af nogle f\xc3\xa5, h\xc3\xb8jtliggende hovedr\xc3\xb8dder med mange, fint forgrenede sider\xc3\xb8dder._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 5 \xc3\x97 5 m (50 \xc3\x97 50 cm/\xc3\xa5r). Dette g\xc3\xa6lder i hjemlandet. Her bliver den 1,5 \xc3\x97 1,5 (25 \xc3\x97 25 cm/\xc3\xa5r), og den fryser de fleste \xc3\xa5r helt ned.'